钦定古今图书集成/方舆汇编/职方典/第1426卷 > 平乐府风俗考 府志
## 钦定古今图书集成/方舆汇编/职方典/第1426卷 > 平乐府风俗考 府志

府总

《昭潭志》“风声气习，布衣韦带之士，肩摩袂接，视沅湘以南犹伯仲。”

《常挺题名碑》：“人材隽拔，文气耿耿。”

《寰宇记》：“士民淳朴，不尚侈华。”

《平乐府学记》：“平乐古昭州，礼义之俗，风化所被。前代科目，得人甲于诸郡。”

《通志》：“风俗视沅湘伯仲，食用俭朴，民不习诪张，老死多不见官府，犹有古之遗风焉。”

《杂记》：“山川郁秀，士生其间，有颖敏之资，然往往孤陋寡闻，占一经而止。民但务农，不事商贾，虽鲜厚积，亦无繁费，故途罕乞人。”

《图经》：“士知为学，民知为田。”

《风俗志》：元日设香烛，盛服拜天地君亲及尊长、乡党，交贺三日而止。迎春日，惟郡城竞看土牛啖饼。水乡则元夜自初十至十六，各门悬一灯，嬉游以为乐。清明祭墓，新葬者老少聚哭，远年则否。立冬复祭如初，名曰“送寒衣。” 端午为龙舟竞渡，折艾插户，饮菖蒲酒，以角黍相饷，妇人制五色香袋佩之。中秋男女为赏月之会。重阳携酒登高。除夕扫庭户、祀神祗，家人毕集燕饮，别具殽饭达旦，谓之“送旧迎新。”

梅摰瘴解瘴者，山岚风水之毒，与草莽沴气，郁勃薰蒸而成。寒与热同作，或但热不寒，发渴有时，全似痎疟。而南人百病，不问证候，通命曰瘴，妄投药石，速祸者众。凡如瘴，非真瘴也，即疟耳。炎方地脉疏而气泄，愆阳弗收，人为常燠，所暵肤理，脉络不密，山木草莽之气，感而相薄，故易成疾。一岁无时无瘴。春青草瘴，夏黄梅瘴，六、七月新禾瘴，八、九月黄茅瘴。土人以黄茅尤毒。荒野冈阜无他草木，惟茅生之，叶端焦黄。时暑气郁然，人行茅间，为气所焮，昏眩烦渴，身热头疼。且数十里无木阴可息，又无井泉，遇潢污陂浊，不得已必抔饮。暮夜无逆旅，野次风雨中，幸至州县，又无医药，尝以委顿，大率类此。

《方书》，南人凡病皆谓之瘴，率不服药，惟事祭鬼。伤寒阴阳二证，岂有坐视而不药耶？且南方之人，往往多汗，上盈下虚，用药者妄汗吐下，其祸可立而待也。瘴疠之作，率因饮食过度，气痞痰结。槟榔能下气消食化痰，故岭海之人多食之，此可类北人之食酥酪。北方地寒，食酥酪故肤理缜密，一旦病疫，当汗则闭塞而汗不得出，所以病多难治。峤南地热食槟榔，故藏气疏泄。然一旦病瘴当下，则虚羸而本不能堪，所以土人多体瘠面黄。槟榔为患，习而不觉耳。

王《棐瘴疟说》：“南方天气温暑，地气郁蒸，阴多闭固，阳多发泄，草木水泉，皆禀恶气。人生其间，元气不固，感而为病，是谓之瘴。轻者寒热往来，正类痎疟，谓之冷瘴；重者温热沉沉，昼夜如卧炭火中，谓之热瘴。甚者一病失音，莫知其所以然，谓之痖瘴。冷瘴不死，热瘴久而死，痖瘴无不死。” 此方书之说也。愚谓痖瘴者，非伤寒失音之证乎，非中风不语之证乎？治得其道，间亦有生，安得谓之无不死耶？若夫热瘴，乃是盛夏初秋，茅生夹道，人行其间，热气蒸郁，无林木以蔽日，无水泉以解渴，伏暑至重，因而感疾，或饮食不节，偶成此证，热昼夜不止，迟治一二日，则血凝竟不起矣。南方谓之“中箭” ，亦谓之“中草子。” 然挑草子法，以针刺头额及上下唇，仍以楮叶擦舌，皆令出血，徐以药解其内热，应手而愈，安得谓之久而死耶？至于冷瘴，或寒多而热少，或寒少而热多，或有叠日、间日之异，及其愈也，疮发于唇，验其证即是疟，本非重病，每因误而致祸，亦不可以不死而忽之。但诊脉息极微，见其元气果虚，与附子、川乌等药而愈。或误投以寒药，所谓乘气入胃，阴盛乃亡。若诊其脉息洪盛，审其证候实热，且服和解等药而徐治之。或误投热药，所谓“桂枝下咽，阳盛则毙。” 但诊脉而用药，万不失一。然观其形气之怯壮，察其脉息之虚实，参

以病之盛衰，分其证之阴阳工巧以审之，其庶乎。顷自入广以来，但用修养之法，晨兴盥漱后，先服平胃散，间或投以不换金正气散，洗面后啖少粥，巳时早食，申时晚食，夜则服消食等药。聚会宜节饮，不宜大醉及频数耳。但一日之间，寒煖数变，却须脱著以时省食生冷，则脾胃自壮，省食油腻，则胸膈自快。无大“忿怒以伤天和。重节色欲以固真气。” 如此调摄。决可以无恙也。《蛮洞风俗》。

一曰“猺。”介巴蜀楚粤间，绵亘数千里。椎髻跣足，衣班襕布褐。采竹木为屋，绳枢荜窦，覆以青茅。种禾黎、粟豆、山芋，杂以为粮，暇则猎山兽以续食。岭蹬险厄，负戴者悉著背上，绳系于项，偻而趋。俗喜仇杀，又能忍饥，行上下，履险若飞。儿能行，即烧铁石烙其跟跖，使顽木不仁，故能履棘茨根枿而不伤。儿始生，称之以铁，如其重，渍之毒水。儿长大，炼其铁制刀，必斩牛，仰刀牛项下，以肩负刀即殊者，此良刀也。弩名“偏架弩”，以一足蹶张，背手傅矢，往往命中。枪名“掉枪”，长二丈。战则一弩一枪，相持而前，执枪者前却不常以卫弩。执弩者口御刀而手射人，或冒刃逼之，释弩取口中刀，奋击退去，必有复弩。岁首祭先，杂揉鱼、肉、酒饭于木槽，群号为礼。十月朔，祭都贝大王，男女各成列，连袂相携而舞，谓之“踏摇。”意相得，则男女咿呜跳跃，负所爱去，奔入岩洞，插柳避人，遂为夫妇。乐有铙鼓、胡芦笙、竹笛之属。其合乐时，众音竞哄击竹。“为节。山谷间稻田无几，天少雨，稑，种无收，无所得食，则四出剽掠，跟蹡篁竹，飘忽往来。州县觉知，则已入巢，官军但分屯路口，山多蹊，不可遍防，久亦劳费。猺亦有数种，有熟猺，有生猺，又有白猺、黑猺、生猺在穷谷中，不与华通，熟猺与州民犬牙，或通婚姻。白猺大类熟猺，黑猺大类生猺，此其大较也。”一曰，獞与猺杂处，风俗略同，而生理一切陋简。冬编鹅毛，杂木叶为衣，抟饭掬水而食。居室茅缉而不涂，衡板为阁，上以栖止，下畜牛羊猪犬，谓之“麻栏。”子大娶妇，别栏另爨。娶日妻即还父母家，夜与邻女作处。数年，回时间与夫野合。二三觉娠，乃密告其夫作栏。又数年，延师巫结花楼，祀圣母，亲族少男少妇数千人，歌饮号叫剧戏，三四日夜乃毕，谓之“作星。”少妇于春时，三五为伴，采芳拾翠，于山椒水湄，歌唱为乐。少男以三五为群，歌亦赴之。一唱一和，竟日乃已，以衣带相赠答。又善为毒矢，为蛊毒。本类相仇，纤介不已，虽累世必复斗。或误杀人者，以牛畜为偿，或数十又至百头，名曰“人头钱。”流劫则纠党縻起。亦有渠长，人先给银三钱赡其家，曰“枪头钱。”在山三五成群，要人于路，伏草在江，突冲而出，絷船取货，羁以求赎，谓之“勾船。”或攻打村民，弃田庐以遁，即其村以据之，谓之“打地。”且其人耐饥，啖数颗草木，即可当食，兴师则远遁绝峤，莫可谁何。獞亦有生熟与生熟猺，大抵相类。一曰犵狪，獠人凡二种，依山林居，无酋长版籍，以射生为活。一村中推有勇力者曰“郎火”，馀俱称“火。”男女三四日用米泔沐发，不问寒暑。婚葬用五行，以鸡卜吉凶。乐有六管笙，两脚踏地而吹，舞歌以倚之。又以大木一枝埋地，作独木楼，高数丈，上覆瓦铺板，男歌唱者，夜则缘宿其上，谓之“罗汉楼。”器械同，而勇捷过于獞。每出剽掠，皆冒称为“猺。”

一曰《狑人》。一曰人，一曰“狪人”，一曰“蛮人。”有西原、广原诸蛮，皆依山谷为生，其气习多与猺獞同。

又有蜑人，世世以舟为居。无土著，不事耕织，惟捕鱼供食，不通王人婚姻。

又有《山子彝》。人无版籍，定居惟斫山，种畬镞、木盘锅，射兽而食之，食尽又移一方，男女皆徒跣。夫妇野合类，兽与人异。

又有斑衣种女，著短裙，仅至膝，坐则以膝齐跪地为礼。

又有大良，言语、居处服食与獞大同，而性与獞异。有版籍，较之民尤淳朴，租赋尤易办。其俗敦厚，人至其家，不问食否，辄具牲醴款待，任大嚼剧饮，无吝意。后被獞杀，逃散去之。城厢村落，佣耕樵采，此数种者，自为部落，不侵中国。其为患者，莫如“猺獞” 云。

平乐县

郑圭《纪略》：“平乐民、蛮杂居，俗亦蛮夏参焉。城中聚处，五方流寓，东粤三楚为多。楚人尚鬼，粤女多淫。其风之弊，殆不可药。市民杂而悍，惟知酗酒骗钱。乡民𫘤而惰，仅有种田一业。稍遇荒旱。”

米辄涌贵，惟立而待槁耳。土瘠民贫，轻生易乱，而异省流棍，复加鼓煽以规小利。若非议积贮于丰盈，而寓戢宁于化导，三江五岭之间，恐未易安枕而卧也。

恭城县

恭土平和，语音最正，性气温淳，力耕自便，罕赴官司，赋役征输，亦岁无逋抗。昔时民戍杂居，商贾百工，悉出异省。婚姻不重财，槟榔为聘，相见则出以为贽。缙绅士大夫，守礼好义，不事干谒，简朴鲜用舆盖。青衿之士，孳孳汲汲，不谈公举。疾病惟尚巫，罕有工轩岐之业者。卒葬官山，无封植，人尽可埋，致骑龙叠溷之分，争户婚田土，睚眦嫌隙。往愬公庭，必先聚会鸣金，两造矢诸神以自白，而后𫖯首对簿。庶民之家，妇女亲操舂杵，担汲于江，摘蔬于野，樵苏于山，鼠牙多露，由是繁兴，而蚕织之红无闻焉。以故短褐不完，甚至罔蔽支体。大抵炎无驱蚊之帏，寒无絮纩之裤，鸡豚浊醪，无大嗜欲。资牛以耕，耕之外无他业。犷悍之徒，恃居村寨，梗拗怙终，竟不知功令为何物，有难以理法训者，北乡一二顽民之谓也。人不工陶，诛茅结椽，易致延烧。邑有三乡，大率相同。猺本盘瓠之种，相传厥种有七：曰“背髻、曰堞板、曰高山、曰平地、曰胡北、曰大梁、曰抚贼。” 考恭土原，有猺而无民，近则猺七而民三。猺性犷野，喜散居山源间，疾病不药，专尚巫觋，杀牛以徼福，吹牛角。丧葬用长鼓，以手击之。婚嫁则男女答歌淫乱，不以为异。出入执弩带刀，自开山田。所居之处，前后左右，丘阜麓圹，俱为其有。多种豆、麻、粟，资生间有纳税，亦百分中之一，不当差役。深山之猺，别为一种，所以有生猺、熟猺之分。其性猜忍，贫者偷牛为活。旧传站面白水淘江势江数源，猺人于明时为恶尤甚，恣情鼠窃，白日拿人。今则咸受约束，委顺服从。势江源有读书知礼者、列子衿者，亦今昔不同之势也。

獞即旧越人。旧传有獠獞，有狑獞，今诸獞概无分别，语音相类。性气粗悍，花衣短裙。俗尚与猺同。无编籍，多佃民田，不全似猺之穴居。如南平东寨一带，计有周家湾、东寨、西寨、小东寨等数十馀獞村。周、黄、陈、石等数姓，聚族丛居，自相姻娅，大抵皆刀耕火耨，猎兽吞腥，不知礼法。性多刚愎。稍有龃龉，没齿不忘。恒刻木锯石、削铁以识诸闾党，传之子孙，必图报复而后快心。同类相残，其视附近居民，不啻异域。旧制，即于獞人中举一众所推服者如猺人法，当官立为头目，以羁縻而约束之。来年如另举头目，则今岁之头目即为前老。又设凤凰堡耕兵，藉其废土间田耕屯，守望无事两各相安，有事责成勾摄。所谓“寓兵于无形，预绸缪于未雨” 也。

世传独胡《北南獞》有畜蛊者，曰蛇蛊，曰蜥蜴蛊，曰蜣螂蛊，多于饮食内下之，或曰多下于冷物内。临食须以铜箸插其羹馔，箸色黑，即有蛊畜，蛊多系獞妇，或云善畜蛊之妇，畜久而眉尽落。倘中其毒者，肚腹绞痛，吐逆不定，或两目青黄，十指俱黑，归魂散可治。又白矾一两，建茶一两，为细末，每服五钱，新汲水调下。验蛊法，令病人吐沬于水，沉者是，浮者非。又一法，令病人口含黑豆，豆胀烂，皮脱者是，否则非。又嚼黑豆不腥，嚼白矾味甘，皆中毒之证也。如觉早即往求本妇，以药翻之，吐出熟食，皆生物即愈。蛊毒之于人甚矣哉！防微杜患，姑备载之。

富川县

《一统志》：“淳朴，不尚华侈，决科入仕，不乏士知学，俗尚鸡卜。”

《旧志》：“城郭民戍杂居，音语最正。士子文章相师表，衣冠楚楚，礼让相先。细民乐于自便，罕在官役。七都衣冠文质强半，八都直朴耻逋赋。上九都豪诈者有，朝东、秀峰，素称宦族，然迩来子孙清贫，反多逋赋。下九都乐输正赋，可称良民。一六都田山饶利，犷悍刁讼。新都务本力耕，赋税早输，接子赘夫，相沿未改。”

猺来自黔中五溪，散居冨川者，计二十六源。其居址屋舍，如鸟巢兽穴。其俗啖血肉，婚不避姓。出入常佩短刀，负劲弩，淬药箭。或㐲间道啮行人，或攻掠乡村，或絷缚人归，械以木格，索重赀取赎，不则肢解随之。如“谷塘” 、“下井” 、“沙母、平石” 三辇，大围数源。其语言衣服半与齐民等，而狡黠尤甚。盖生齿日繁，则情伪日滋，又有奸人唆之，往往生事好讼，至不可究诘云。今严斥堠，立保甲，设塘堡，防要害，于各源中访有胆力智识者，立为猺老，责令自约束，在一里则捍一里，在一

“砦则捍一砦” ，互相觉举，毋容非为，庶有所詟服尔。獞来自古田，而散居于花山西乡诸村，俗尚与恭城同抚民巢约有五十，半是猺獞，半是梧州流民。其编籍输赋者十之一，馀则自种自食，听凭招主。大抵轻生好斗，易于窜徙，不顾父母妻子。如大岷、小岷、槽碓、白冒等源，岩谷奥深，依凭险阻，与恭城、平乐诸抚巢相迩，罪人多逋逃其中；近每季递结状于县，不敢作梗为患。然防微杜渐，应先为防御之计。

贺县

贺县俗尚质朴，居恒穿葛樾木绵如缣丝之属，惟庆贺婚嫁诸吉礼为一御之。士知力学，列登科甲。民惟稼穑，不事蚕桑。男女皆力作工，俱外省之人。冬来春去，靡有常居。猺人亦能为甑釜盘桶之属，往来市中贸易。湖广、江西、广东客商秋冬始集，馀月多缺。市民仅屠宰贩籴，挑卖鱼盐。士夫冠用《三加礼》，姻戚具币酒贺，齐民随便行之。城市婚，以槟榔、时果及各色米果、币帛、鹅酒为礼；乡村用鸡酒盅茶。婚多同姓亲迎，惟士大夫家行之。女家妯娌，诸姻相率送至夫家门首而还。旧时合女伴答歌，有“《水东歌》《梧州歌》《九都歌》《信都歌》。” 卜葬，信尚风水。春秋二仲，则社于各坊。至日，用牲醴，清明各祭其先茔及谷雨而后已。冬又有“送寒衣” 之祭，而不用牲，习染嚣凌。民喜斗讼，负气轻生，故多服毒决脰。少好赌博，冬春为最，又好群饮谑浪。最盛者好行匿名文书，言奸言盗，吓取人钱谷。放债则子钱过母，外省人视为利薮。每揭财来此，生息剥取异常。此种惫俗，遽难尽革。

猺姓多盘氏，疑槃瓠遗种，又误为盘古之后。槃瓠者，高辛氏畜狗也。时犬戎为寇，帝下令得犬戎吴将军首者，妻以女。越三日，槃瓠衔一人首，果吴将军也。帝悔之。女以令既下，不可失信，愿请以行。遂随槃瓠入南山石室中。居三年，生三男三女，自相配偶。一日，三子问其母曰：“吾父何存？” 母指盘瓠曰：“此汝父也。” 三子怒，遂杀之。由是生育日蕃，延漫山谷，习俗与平乐猺同。或谓在贺者，来自五嵠，言语嗜欲与民不同，山坳水埇间为巢居，冬寒少用布絮，采枯柴爇以薰炙，故多黧黑。其性犷恶，不入编户，惟每年迎春，有司唤之出城市。妇女操猺音答歌猺，男击土鼓以和之，官府犒鱼盐以归。

猺，初亦谿峒野岷。元至元间，莫国麒献图纳土，命为庆远等处军民安抚使。自是獞人方入省地，旋就编籍，谓之“熟獞” ，性稍驯远者谓之“生獞” ，鸷悍不可制。或谓其出自庆远河池，流移入于贺，习俗与民稍同。

荔浦县

坊郭城厢，民戍杂居，商贾皆东粤、三楚之民，岁终则归，来春又聚。本邑人民但知耕植，不识贸迁。士衿每以治生为苦，甚至身鲜完衣，然不事干谒，崇尚廉隅，饶有良士风。

永苏里五寨连居，语言最鄙，习俗不殊。每遇社日，男女答歌游戏，务勤稼穑，而好斗喜讼，是其素性。兵燹之后，齐力御侮，獞贼不犯，宅独存。通津里，分为十寨，村里散落，昔遭贼害为尤烈。习尚师巫，椎鲁鄙俚。然“勤树艺、急输将” ，古道之遗尚存。惟龙窝一村，去府城不远，人多黠诈，虽锱铢必攘臂而争，若接子赘夫，答“歌《野会》” ，此种陋俗，终不能改。

咸亨里，古皆民村，后被杀绝，悉属獞民。沃野良田，僭踞已久，其出入必持弩挟刃，虽睚眦相值，必击而杀以为快。稍冤抑，则植树于家，以誓必报。及彼此相寻，数世不解，鲜有知伦常理法者，是在渐而化之。

青香里为前贤故土。自獞贼猖獗，占踞三峒地方，民人被杀殆尽，田粮割裂。明洪武至嘉靖年间，祸乱不灭。嘉靖壬申岁，始荡平之，议设兵为善后计，而主非其人，兵皆北獞，卒不可恃。迄万历丁亥年，兵改为民，听土司约束。及明末年，土司既废，兵马驿骚，民多逃散，逋负额赋。至今田地悉属客民，而户头受累不少。又不如《咸亨》里之输将恐后也。

修仁县

县民土著稀少，商贾吏胥，东粤全州居多。秉性粗疏，鲜智巧，不健讼。男务耕读，女事纺绩。吉凶礼仪，俱崇俭朴。服食器用，鲜尚华侈。比屋茅茨，家无厚积。然随地所出，亦足以供赋役。岁时伏腊，大率与邻邑同。

猺。附县则有卜头、鸡笼、长滩、古响等。猺入广平都差，其人性驯守法，以作纸为业，沿冲而入，百

馀里大峒诸猺峤踞山中，俗尚各猺，一同《昭平县》。

粤以西，昭平为创县。其初，都里之民，田野倨侮。婚嫁，男不必冠，女不必笄。祭鲜追远，丧用浮屠。近被教化，渐及于礼。士知敏学，民知向义。山多瘴，食槟榔以除其气。妇女尚茶粿，病不服药，专事逐疫。元旦质明，礼神，遍拜尊长，亲友交贺。迎春观土牛，元夕张花灯，清明戴柳上墓，端午蒲饮，七月盂兰祭，中秋熟芋，小年“祀灶，除日爆竹守岁” ，似与中土大同而小异焉。

永安州

地僻山高，猺獞占十之七，民仅有三。民闲习尚，俱从简约，服饰一期朴素，庐舍只图便安。冠婚、丧祭，淡酒野蔬，聊当庆吊。伏腊岁时，山芹水藻，堪燕宾朋。不事侈奢，颇称“易治。” 外此，则环峒皆猺，类分良梗，良则输赋公家，梗则窃发负固。獞性近于猺。错处村落，多系愚狡。生子概习巫道。惟务农业，不操末作。彼此交易，率以禾米团会，或共茹腥，死丧概从火化。居则架木营巢，葺茅编竹，赛歌击球，尤其遗俗。所赖牧兹土者抚绥而兼控驭，庶几共乐昇平焉。